Neuvoston asetuksen N:o 17(1) 19 artiklan 3 kohdan mukainen tiedonanto hakemuksesta, joka koskee Euroopan yhteisön perustamissopimuksen 81 artiklan 3 kohdan mukaisen poikkeuksen myöntämisestä 12 päivänä heinäkuuta 1989 tehdyn neuvoston päätöksen uudistamista

(Asia N:o IV/C.2/30.566 - UIP Cinema)

(1999/C 205/06)

(ETA:n kannalta merkityksellinen teksti)

1. JOHDANTO

Sopimuksista, joilla United International Pictures BV (UIP) perustettiin, ilmoitettiin komissiolle ensimmäisen kerran 11. helmikuuta 1982. Ilmoituksesta julkaistiin asetuksen N:o 17 19 artiklan 3 kohdan mukaisesti tiivistelmä(2). Komissio myönsi UIP:lle 12 päivänä heinäkuuta 1989 tehdyllä päätöksellään(3) viideksi vuodeksi poikkeuksen, joka tuli voimaan 27. heinäkuuta 1988 ja jonka voimassaolo päättyi 26. heinäkuuta 1993. Komissio sai 22. kesäkuuta 1993 pyynnön UIP:n perustamisesta tehdyille sopimuksille myönnetyn poikkeuksen uudistamisesta.

2. UIP-SOPIMUSTEN OSAPUOLET

UIP on Paramount Pictures Corporationin, Universal Studios Inc:n jaMetro-Goldwyn-Mayer Inc:n (osapuolet) perustama yhteinen elokuvien levitysyhtiö. Kaikki osapuolet ovat edelleen mukana välittömästi ja tytäryhtiöidensä kautta välillisesti pitkien elokuvien ja muiden elokuvateattereissa, televisiossa ja muissa viestimissä esitettäväksi tarkoitettujen viihdeohjelmien rahoituksessa, tuotannossa ja levityksessä.

3. MARKKINAT

UIP-sopimukset koskevat pitkien elokuvien, lyhytfilmien ja esittelyfilmien levitystä elokuvateattereissa esittämistä varten. Elokuva-alalla merkitykselliset maantieteelliset markkinat ovat kansalliset, mikä johtuu tähän alaan liittyvistä jäsenvaltioiden välisistä eroista: kielieroista, valtion sääntelystä ja erilaisista jakelu- ja esitysjärjestelyistä. Elokuvateatteriesitysten osalta markkinat ovat viime vuosina olleet kasvussa, mutta UIP:n keskimääräinen osuus yhteisön markkinoista on vaihdellut, esitetyistä elokuvista riippuen, 20 prosentin tuntumassa vuoden 1989 poikkeuslupapäätöksestä asti. Vuonna 1997 UIP:n markkinaosuus oli niinkin alhainen kuin 13 prosenttia. Viimeaikainen Polygram Filmed Entertainmet ja Universal Studios yhtiöiden toimintojen yhdistäminen(4) lisää vain kohtuullisesti UIP:n kokonaismarkkinaosuutta.

4. UUDELLEEN ILMOITETTUIHIN UIP-SOPIMUKSIIN JA YRITYSTEN KOMISSION KANNANOTON JÄLKEEN ANTAMIIN SITOUMUKSIIN TEHDYT MUUTOKSET

Komission suorittamien selvitysten ja kolmansilta tässä menettelyssä saatujen huomautusten perusteella näyttää siltä, että eräät uudelleen ilmoitettujen UIP-sopimusten piirteet eivät ole yhteensopivia EY:n perustamissopimuksen 81 artiklan kanssa. Näin ollen osapuolet tekivät tässä menettelyssä uusia muutoksia UIP-sopimuksiin ja esittivät uusia sitoumuksia niiden lisäksi, jotka oli jo liitetty poikkeuksen myöntämisestä 12 päivänä joulukuuta 1989 tehtyyn päätökseen johtaneessa menettelyssä.

4.1 UIP:n ja osapuolten vuonna 1993 uudelleen ilmoitettuihin sopimuksiin ehdottamat muutokset

4.1.1 Optioehto

UIP-sopimusten mukaan UIP:llä on oikeus kieltäytyä levittämästä osapuolten elokuvia. Tämä optioehto merkitsee, että osapuolilla on velvollisuus tarjota ensin elokuviaan UIP:n levitykseen ja jos UIP päättää olla levittämättä jotakin elokuvaa, osapuolet voivat käyttää vapaasti muita levittäjiä. Nykyisessä sopimuksessa koko Euroopan yhteisöä pidetään yhtenä alueena. Osapuolet ovat tarjoutuneet muuttamaan tätä määräystä siten, että kutakin jäsenvaltiota pidetään omana levikkialueenaan, joskin toisaalta Belgia ja Luxemburg ja toisaalta Yhdistynyt kuningaskunta ja Irlannin tasavalta katsotaan yhdeksi alueeksi.

Komission näkemyksen mukaan tämä optio-oikeuden muutos vähentää UIP-sopimuksista aiheutuvaa kilpailunrajoitusta. Muutos merkitsee, että jonkin elokuvan levitysoikeudet omistava osapuoli on vapaa etsimään elokuvalle vaihtoehtoista levitystä niillä alueilla, joilla UIP päättää olla levittämättä kyseistä elokuvaa. Sen lisäksi, että tämä muutos vähentää kilpailulle UIP-sopimuksista aiheutuvaa rajoitusta, se monipuolistaa ja parantaa komission mielestä elokuvatarjontaa jäsenvaltioissa.

4.1.2 Huolellisen toiminnan ( "best efforts") velvoite

Nykyisin osakkaiden sopimukseen sisältyy UIP:n velvoite maksimoida kunkin sen levittämän elokuvan bruttotulot. Osapuolet ovat sitoutuneet poistamaan tämän velvoitteen osakkaiden sopimuksesta.

Tämä muutos liittyy epäilyyn, että huolellisen toiminnan velvoitteen säilyttämisen osakkaiden sopimuksessa voitaisiin katsoa laajentavan sopimusvelvoitetta maksimoida jokaisen osapuolen jokaisesta UIP:n levittämästä elokuvasta saamat voitot. Tätä voitaisiin pitää kannustimena yhteensovittaa UIP:n kautta tapahtuvaa elokuvien levittämistä kilpailun kannalta haitallisella tavalla.

Komissio on kuitenkin hyväksynyt sen, että UIP:n ja yksittäisen osapuolen välisiin franchise-sopimuksiin sisällytetään edelleen huolellisen toiminnan velvoite. Määräyksellä vahvistetaan UIP:n sitoumus maksimoida kunkin osapuolen jokaisen elokuvan bruttotulot. Tarkoituksena on selventää sitä, että kukin osapuoli vastaa sopimuskumppaneidensa (tuottajien, esiintyjien ja muiden voitonjakoon osallistuvien) vaatimuksiin varmistaa kunkin elokuvan kannattavin mahdollinen levitys UIP:n kautta. Komissio katsoo, että huolellisen toiminnan velvoitteen sisällyttäminen kuhunkin franchise-sopimukseen ei kannusta osapuolia yhteensovittamaan levitystoimintojaan.

4.2 Vuoden 1989 päätökseen sisältyneet sitoumukset UIP:n ja osapuolten toistamina ja muuttamina

4.2.1 Ulkopuolisten tuottamien elokuvien yhteisrahoitus ja levitys Euroopan talousalueella

UIP ja osapuolet ovat suostuneet toistamaan sitoumuksen(5), jonka mukaan UIP on kaupallisen harkintansa perusteella käytettävissä kolmansien tuottamien pitkien elokuvien yhteisrahoituksessa, levitysoikeuksien hankinnassa tai levittämisessä Euroopan talousalueella.

4.2.2 Tiedottaminen yhteistyömahdollisuudesta

UIP on suostunut sitoumukseen julkistaa riippumattomille tuottajille sen, että se on käytettävissä näihin tarkoituksiin, ja esittelee ja tekee tunnetuksi menettelynsä auttaakseen tällaisia tuottajia ottamaan yhteyttä UIP:hen elokuvahankkeistaan.

4.2.3 Elokuvajohtajan nimittäminen vastaamaan UIP:n levitykseen otettavien ETA-elokuvien etsimisestä ja levityksestä

UIP ja osapuolet ovat sopineet sitoutuvansa siihen, että ne edistävät edellä mainittuja hankkeita palkkaamalla kokeneen elokuva-alan johtajan, joka vastaa ETA-alueelta peräisin olevien elokuvien etsimisestä ja niiden levityksen turvaamisesta; näiden elokuvien on UIP:n kaupallisen arvion perusteella kohtuullisen todennäköisesti pystyttävä tarjoamaan mahdollisuus saada kohtalaiset tulot teatterilevityksestä.

4.2.4 UIP:n ja osapuolten kolmansien tuottamiin elokuviin liittyvien toimintojen julkistaminen

UIP ja osapuolet ovat sopineet sitoumuksesta julkaista vuosittain alan lehdistössä tai jossakin muussa sopivassa julkaisussa tieto siitä, millaista ja miten laajaa UIP:n toiminta kolmansien osapuolten Euroopan talousalueella tuottamien elokuvien yhteisrahoituksessa, levitysoikeuksien hankinnassa ja levityksessä on ollut.

4.2.5 Elokuvien tuottaminen, rahoitus ja levitys Euroopan talousalueella

Kaikki osapuolet ovat sopineet sitoutuvansa olemaan käytettävissä kukin erikseen yrityskohtaisen kaupallisen harkintansa perusteella paikallisten elokuvien tuottamiseen, rahoittamiseen, yhteisrahoitukseen tai levitysoikeuksien hankintaan Euroopan talousalueella.

4.2.6 Osapuolten paikalliseen elokuvatuotantoon liittyvän toiminnan luonteen ja laajuuden raportointi

UIP ja osapuolet ovat sopineet sitoutuvansa siihen, että ne pitävät yllä tiedostoa niiden Euroopan talousalueelta peräisin olevien tai Euroopan talousalueella kokonaan tai osittain valmistettujen elokuvien tuotannon, yhteisrahoituksen ja levitysoikeuksien hankinnan alalla harjoittamansa toiminnan luonteesta ja laajuudesta(6). "Euroopan talousalueelta peräisin olevan elokuvan" määritelmä on sisällytetty sitoumukseen, jotta vältettäisiin yksittäisen elokuvan alkuperään liittyvät epäilyt.

4.2.7 Sitoumus Euroopan elokuvantekijöiden ammatillisen kehityksen ja Euroopan elokuvajuhlien tukemiseen

UIP ja osapuolet ovat luvanneet sitoutua siihen, että yksi tai useampi niistä tekee aloitteita, joilla rohkaistaan, tuetaan ja edistetään nuorten eurooppalaisten elokuvantekijöiden koulutusta ja ammatillista kehitystä ja heidän elokuviensa tuottamista esimerkiksi tukemalla elokuvakouluja, rahoittamalla elokuvajuhlia, sponsoroimalla palkintoja ja tarjoamalla harjoittelumahdollisuuksia aloitteleville ETA:n elokuvateollisuuden ammattilaisille.

4.2.8 Ensiesitysaikojen yhteensovittamista koskeva kielto

UIP ja osapuolet ovat tarjoutuneet pitämään voimassa sitoumuksen(7), että mikään osapuolten komitea ei harkitse eikä keskustele yhdenkään osapuolen tietyn elokuvan esittämistä, levitystä tai markkinointia koskevista suunnittelemista.

Lisäksi kaikki osapuolet ovat luvanneet sitoutua määräämään niiden UIP:n kautta esitettävien elokuvien ensiesityspäivät yksitellen sopimatta tai pyrkimättä sopimaan niistä minkään osapuolen kanssa, paitsi jos jostakin yhteistuotanto-, yhteisrahoitus- tai muusta sopimuksesta muuta johtuu, eikä UIP paljasta näitä ensiesityspäiviä ennen kuin sillä on lupa tehdä se tai päivämäärä tulee kolmansien tietoon.

Tämä sitoumus vahvistetaan sen korostamiseksi, että UIP ei toimi osapuolten elokuvanlevitystoiminnan välineenä, mikä on yksi keskeisistä kolmansien UIP:tä vastaan esittämistä väitteistä.

4.2.9 Välimiesmenettely

UIP ja osapuolet ovat luvanneet sitoutua perustamaan uuden sovittelumenettelyn jo aiemmin luodun välimiesmenettelyn lisäksi; menettelyn tarkoituksena on ratkaista UIP:n ja elokuvateattereiden väliset kiistat, jotka liittyvät kopioiden toimittamiseen. Lisäksi välimiesmenettelyä on parannettu siten, että sen suunnitellaan toimivan nopeammin. Uusia järjestelyjä on tarkoitus soveltaa jäsenvaltioissa, joissa ei ole toimialan omaa välimiesmenettelyä.

Komission näkemyksen mukaan uusi sovittelu ja muutettu välimiesmenettely ovat hyödyksi varmistettaessa, että UIP kohtelee elokuvateattereita rehdisti ja tasapuolisesti.

4.2.10 Sitoumus pidättyä varauksien kytkemisestä toisiinsa

UIP on luvannut sitoutua siihen, että se ei kytke elokuvien varauksia toisiinsa eli ei koskaan aseta jonkin elokuvan esitysoikeuden ehdoksi sitä, että tietty toinenkin elokuva on otettava ohjelmistoon.

Komissio oli huolissaan siitä, että UIP voisi pakottaa elokuvateatterit ottamaan ohjelmistoonsa elokuvia, joita ne eivät ottaisi. Tämä sitoumus selventää sen, että UIP ei kytke eri elokuvien varauksia yhteen.

4.2.11 Sitoumus olla syrjimättä kolmansien omistamia teattereita omien teattereiden eduksi

UIP on luvannut sitoutua siihen, että se toimittaa elokuvia teattereille, jotka ovat osapuolten omistuksessa tai niiden määräysvallassa, ja myöntää, että sopimusehtojen erot voivat johtua elokuvateattereiden välisistä kaupallisista eroista.

Tällä sitoumuksella varmistetaan, että kolmannet saavat esitettäväkseen osapuolten elokuvia tasapuolisin ehdoin.

5. KOMISSION AIKOMUKSET

Osapuolet ovat tehneet lukuisia muutoksia ilmoitettuihin sopimuksiin sekä esittäneet lisäsitoumuksia komissiolle. Ottaen huomioon elokuvatuotteiden heterogeenisen luonteen, muutetut UIP-sopimukset antavat osapuolille mahdollisuuden saavuttaa suurempi tehokkuus välttämällä jakeluorganisaatioiden päällekkäisyys ja sitä kautta alentamalla kustannuksia. Osapuolet voivat niin muodoin esittää useampia filmejä yhteisön alueella. Halvempi jakeluorganisaatio johtaa tehokkaampaan haarakonttoreiden verkostoon, mikä hyödyttää elokuvien julkaisijoita ja katselijoita antamalla valmiin ja säännöllisen kanavan suuremmalle määrälle erityyppisiä elokuvia.

Edellä esitetyn perusteella komissio aikoo suhtautua sopimuksiin myönteisesti, mikäli osapuolet muuttavat niitä ja toteuttavat sitoumukset. Ennen sitä komissio kehottaa kolmansia lähettämään huomautuksena kuukauden kuluessa tämän tiedonannon julkaisemisesta viitteellä "IV/C.2-30.566 - UIP Cinema" seuraavaan osoitteeseen: Euroopan komissio

Pääosasto IV Kilpailu

Linja C

Rue de la Loi/Wetstraat 200 B - 1049 Bruxelles/Brussel Faksi (32-2) 296 98 04

(1) EYVL 13, 21.2.1962, s. 204/62.

(2) EYVL C 286, 10.11.1988, s. 4.

(3) EYVL L 226, 3.8.1989, s. 25.

(4) EYVL C 309, 9.10.1998, s. 8, päätös olla vastustamatta ilmoitettua keskittymää (Asia N:o IV/M.1219 - Seagram/Polygram)

(5) Katso vuonna 1989 tehdyn komission päätöksen 27 artikla.

(6) Katso vuonna 1989 tehdyn komission päätöksen 32 artikla.

(7) Katso vuonna 1989 tehdyn komission päätöksen 31 artikla.